នគរបាល​ថា​ តំបន់​ក្រហម​នឹង​«តឹងតែង​ជាង​មុន» រីឯ​ពលរដ្ឋ​បន្ត​​អំពាវនាវ​សុំ​ស្បៀង​អាហារ
កញ្ញា វ៉ែក សុខពៅ វ័យ​២២​ឆ្នាំ​ បុគ្គលិក​លក់​នៅ​ក្រុមហ៊ុន​មួយ ដែល​​រស់​នៅ​តំបន់​បិទ​ខ្ទប់​នៅ​ស្ទឹង​មានជ័យ​ពីរ​សប្ដាហ៍​មក​ហើយ និយាយ​ថា​កញ្ញា​ចាយ​លុយ​សន្សំ និង​បន្ថយ​ម្ហូប​អាហារ​ប្រចាំ​ថ្ងៃ​នៃ​គ្រួសារ​ដែល​មាន​គ្នា​៥​នាក់​មក​ត្រឹម​ហូប​មីឆុង​និង​ស៊ុត​ប៉ុណ្ណោះ។
ភ្នំពេញ — នគរបាលបានព្រមានចាត់វិធានការ«តឹងតែងជាងមុន»នៅតំបន់ក្រហមក្នុងអំឡុងពេលបិទខ្ទប់មួយសប្ដាហ៍ទៅមុខទៀតនេះ រីឯការអំពាវនាវសុំជំនួយអាហារពីរដ្ឋាភិបាលបន្តកើតមានពីសំណាក់ពលរដ្ឋ ដែលជួបការខ្វះខាតទ័លស្បៀងអំឡុងពេលបិទខ្ទប់នេះ។ លោកឧត្ដមសេនីយ៍ត្រី ស៊ុំ សុឃីម ស្នងការរងនគរបាលរាជធានីភ្នំពេញ បានប្រាប់ទូរទស្សន៍ជាតិកម្ពុជា នាព្រឹកថ្ងៃព្រហស្បតិ៍ថា នគរបាលត្រូវបានដកពីតំបន់លឿង ដើម្បីយកមកពង្រឹងការអនុវត្តបិទខ្ទប់តំបន់លឿងទុំ និងក្រហម នៃរាជធានីភ្នំពេញ ដែលមានហានិភ័យកូវីដ១៩ខ្ពស់។ «បន្ថែម៧ថ្ងៃនេះទៀត គឺថាប្រហែលជាអាចតំបន់ក្រហមនិងតំបន់លឿងទុំ ជាពិសេសតំបន់ក្រហម ត្រូវតែតឹងតែងហើយតឹងតែងជាងលើកមុន មិនអាចឱ្យអ៊ីចឹងទេ បើអ៊ីចឹងយើងគ្រប់គ្រងសភាពការណ៍អត់បានទេ តំបន់ក្រហមប្រាកដជាតឹងតែងហើយ»។ នាយនគរបាលរូបនេះបន្ថែមថា៖ «តំបន់ណាដែលមានការស្មុគ្រស្មាញខ្លាំងគឺត្រូវតែបិទ ហើយវិធានការនេះខ្ញុំគិតថាតឹងជាងមុន តឹងជាងមុនដើម្បី ដឹងតែតឹងហើយ»។ មនុស្សយ៉ាងហោចណាស់៤០ម៉ឺននាក់ កំពុងស្ថិតក្នុងតំបន់ក្រហមដែលមាន៩សង្កាត់ នៅបួនខណ្ឌ ក្នុងរាជធានីភ្នំពេញ។ នេះបើយោងតាមតួលេខជំរឿនស្ថិតិប្រជាជនឆ្នាំ២០១៩របស់វិទ្យាស្ថានជាតិផែនការ។ ការអនុវត្តតឹងតែងនាដើមដំបូងនៃការបិទខ្ទប់ដែលចាប់ផ្ដើមនៅពាក់កណ្ដាលខែមេសា ដែលរួមមានការប្រើរំពាត់ដេញវាយអ្នកដើរហើរតាមផ្លូវ ត្រូវបានផ្អាកក្រោយឧបនាយករដ្ឋមន្ត្រី ស ខេង រដ្ឋមន្ត្រីក្រសួងមហាផ្ទៃ ប្រាប់ឱ្យកងកម្លាំងចៀសពីអំពើហិង្សាអំឡុងពេលបិទខ្ទប់។ លោកឧត្ដមសេនីយ៍ត្រី ស៊ុំ សុឃីម ថ្លែងថាអំឡុងពីរសប្ដាហ៍កន្លងទៅនៃការបិទខ្ទប់ សមត្ថកិច្ចរាជធានីភ្នំពេញ ឃាត់ខ្លួនអ្នកល្មើសបានចំនួន២៤២នាក់ ដែលក្នុងនោះមាន៤២នាក់ត្រូវបានកសាងសំណុំរឿងបញ្ជូនទៅតុលាការ។ បើតាមលោក សុឃីម បទល្មើសដែលពួកគេប្រព្រឹត្តរាប់បញ្ចូលទាំងការជួបជុំផឹកសុរា ការបុកទម្លាយរនាំងត្រួតពិនិត្យរបស់សមត្ថកិច្ច និងការសរសេរ«ញុះញង់» ឬ«ផ្សាយព័ត៌មានមិនពិត»លើបណ្ដាញសង្គម។ មន្ត្រីសាលារាជធានីភ្នំពេញបានថ្លែងកាលពីព្រឹកថ្ងៃពុធថា ការបិទខ្ទប់នេះ កំពុងមានប្រសិទ្ធភាពក្នុងការកាត់ផ្ដាច់ខ្សែចម្លងឱ្យនៅមួយកន្លែង ហើយថារដ្ឋាភិបាលនឹងដោះស្រាយបញ្ហាស្បៀងអាហារជូនអ្នកខ្វះខាតបន្ថែមទៀត។ ការបិទខ្ទប់តឹងតែងនិងការផ្អាកដំណើរការរោងចក្រនិងសហគ្រាសអាជីវកម្មនានា បាននាំឱ្យពលរដ្ឋមួយចំនួនជួបវិបត្តិប្រាក់ចំណូលនិងស្បៀងអាហារ។ មានសារចំនួនរាប់ពាន់ត្រូវបានផ្ញើទៅក្រុមលើបណ្ដាញសង្គម Telegram មួយបង្កើតដោយរដ្ឋាភិបាល ដើម្បីស្នើសុំជំនួយសង្គ្រោះពីរដ្ឋ។ គិតត្រឹមល្ងាចថ្ងៃព្រហស្បតិ៍ មានមនុស្សយ៉ាងហោច៥ម៉ឺននាក់ បានចុះឈ្មោះជាមួយក្រុម Telegram នោះ។ ក្នុងនោះក៏មានផងដែរ កញ្ញា វ៉ែក សុខពៅ បុគ្គលិកលក់នៅក្រុមហ៊ុនមួយ ដែលផ្អាកដំណើរការនៅពេលបិទខ្ទប់នេះ ហើយក៏មិនបានបើកប្រាក់ខែផងដែរ។ «កន្លែងធ្វើការអីផ្អាកអស់ហើយបង ហើយខាងក្រុមហ៊ុនអីក៏មានលក្ខណៈថារឿងប្រាក់ខែអី ហើយទៅទិញម្ហូបក៏ពិបាកខ្លាំង ព្រោះចេញទៅក្រៅអត់កើតអ៊ីចឹង»។ ស្ត្រីវ័យ២២ឆ្នាំរូបនេះរស់នៅតំបន់បិទខ្ទប់នៅស្ទឹងមានជ័យពីរសប្ដាហ៍មកហើយ ចាយលុយសន្សំ និងបន្ថយម្ហូបអាហារប្រចាំថ្ងៃនៃគ្រួសារដែលមានគ្នា៥នាក់មកត្រឹមហូបមីឆុងនិងស៊ុត។ «និយាយទៅម្ហូប ពងទា ហើយទិញមីទិញអី ទុកបន្តិចបន្ដួច យូរពេក បើសិនជាគេបិទមួយអាទិត្យអីទៀតហ្នឹងគឺថា អស់រលីងតែម្ដង»៕